**О Д Г О В О Р**

на пратеничко прашање од пратеникот Тито Петковски поставено на 77-та седница на Собранието на Република Македонија одржана

на 5 ноември 2009 година

На почитуваниот пратеник Петковски би сакала да му одговорам дека во изминатите три години Министерство за внатрешни работи со целокупните активности потврди дека пристапот во спроведувањето на законите мора да биде идентичен кон сите граѓани. Оттука, ние покажавме подготвеност да се соочиме и со јавните критики и да се корегираме кога грешиме, но во никој случај тоа да не не поколеба во борбата против криминалот и корупцијата односно во работење на сето она што претставува законска надлежност на Министерство за внатрешни работи.

Инаку, кога станува збор за било кое лице, јас од овде можам да порачам и да кажам дека ние не само што се согласуваме со правото јавно и демократски да се изрази своето мислење, туку сите оние кои сакаат да го направат тоа ги охрабруваме јавно да ги презентираат своите ставови и таму каде што мислат поинаку од нас да разговараме и да се соочиме со аргументите. Но, повторно ќе речам, ние и понатаму ќе ги вршиме своите законски надлежности односно ќе постапуваме по пријавите.

Бидејќи господинот Петковски не спомна конкретен случај односно конкретно име и презиме се повика на написи во медиумите кои беа презентирани неделава, јас можам само да претпоставам за кој случај станува збор, но ако мислиме на истиот случај, тогаш се работи за пријава од страна на институција доставена до Министерство за внатрешни работи заради повреда на авторски права.

Наша законска обврска е пријавеното лице да го повикаме да го даде сопственото видување по однос на пријавениот настан. На крајот на краиштата ваквиот начин на пријавување на настаните не секогаш мора да резултира со соодветен поднесок односно со извештај или пријава, меѓутоа наша обврска, а воедно и право на лицата на кои се однесуваат пријавите, да ја кажат својата позиција по однос на конкретни пријави кои доаѓаат од други лица.

Ние ќе продолжиме со еднаков и неселективен пристап кон сите, без разлика за кого се работи, бидејќи длабоко сме уверени дека во една демократска држава не смее да има лица кои се недопирливи за правдата, без оглед на нивните политички определби, без разлика на нивната професија и без разлика на нивната моментална, сегашна, мината или идна позиција во однос на функции во институциите или воопшто позиција во општеството.

Господине Петковски, функционирањето на институциите во рамките на нивните законски надлежности кога тоа се прави онака како што прописите го пропишуваат не само што не е закана за ниту еден граѓани на Република Македонија, туку тоа е заштита на нивните права, бидејќи секој граѓанин кога е пријавен од страна на физичко или правно лице има право да го даде сопственото видување.

Она што Министерство за внатрешни работи го прави е можноста да се даде ваквото видување на состојбите да биде дадена на лицата во една правна процедура што значи со уредна покана каде однапред точно се знае зошто се повикани, врз основа на чија пријава, што се очекува од нив и посочено им е нивното право да дадат видување по однос на одреден настан.

Инаку, мислам дека ваквиот пристап каде апсолутно неселективно сите имаат еднакви права, но и еднакви должности и одговорности во општеството е единствениот исправен пристап на функционирањето на една правна, демократска држава односно функционирањето на институциите за спроведување на законот.

На крајот ќе завршам со тоа дека јавното изразување на став или мислење во никој случај не смее да биде основ заради кој одредени лица би биле недопирливи за правдата. Правдата мора да биде еднаква за сите и токму затоа законите пропишуваат стандардизирани процедури кои се однесуваат на сите граѓани без разлика на нивната функција која ја имаат во моментот или ја имале во минатото или можеби ќе ја имаат во иднината. Закононите мора да бидат еднакви за сите, а ние како институција надлежна за спроведување на законите мораме да осигураме еднаков пристап односно постапување без разлика за кого се работи.

Навистина е неупатно кога се прават одредени листи на лица кои би требало да бидат недопирливи за законите. Законот е еднаков за сите безразлика на која позиција се наоѓаат и Министерство за внатрешни работи понатаму ќе продолжи доследно да ги применува прописите.